Midt- og Vestjyllands Politi beder folk om hjælp til opklaringen af to brande i Thy.

Først var der én brand, så var der to. Ovenikøbet i samme område. Midt- Og Vestjyllands Politi havde en travl nat natten mellem tirsdag og onsdag. Klokken godt og vel 3:00 blev de kaldt ud til et ubeboet hus på Sportsvej i Hørdum, som var gået i brand. - Der var ganske rigtigt godt med ild i huset. Da der ikke er nogen umiddelbart brandårsag, så anser vi branden for at være mistænkelig, siger Allan Riis, vagtchef hos Midt- og Vestjyllands Politi Efter branden var kommet under kontrol, blev politiet kaldt ud til endnu en opgave. Kalder dem begge mistænksomme Bare tre kilometer derfra var der nemlig gået ild i endnu et ubeboet hus. Denne gang på Oddesundvej mellem Villerslev og Koldby. Politiet sendte selvsamme patrulje videre, og derudover blev en hundepatrulje tilkaldt for at søge efter spor. - Vi vil gerne bede offentligheden om hjælp. Hvis nogen har set eller hørt noget mistænkeligt, så må de gerne ringe til os på 114, siger Allan Riis.